Na osnovu člana 73. i člana 88. Zakona o Osnovnoj školi (Sl. novine SBK broj:11/01, 17/04), te člana 75. Pravila (statuta) OŠ ¨Kiseljak 1¨ Bilalovac, Upravni odbor Osnovne škole ¨Kiseljak 1¨ Bilalovac, **d o n o s i :**

**K U Ć N I   R E D   Š K O L E**

 **UČENICI**

* Učenici dolaze u školu najranije 15 minuta prije početka nastave.
* Dozvolu za ulazak u zgradu daje dežurni učitelj/nastavnik. U slučaju hladnog ili kišovitog vremena učenici se mogu pustiti u predvorje prije određenog vremena.
* U zgradu i učionice ulazi se bez buke, galame i gužve.
* Učenici iz suprotne smjene u toku nastave ne ulaze u zgradu, već početak  smjene čekaju pred  školskom zgradom.
* U toku nastave učenici ne smiju šetati po školi, niti trčati po hodnicima i učionicama.
* Učenici su dužni čuvati imovinu škole, ličnu imovinu, te imovinu drugih učenika.
* Svaku štetu potrebno je materijalno nadoknaditi.
* Učenici štetu prijavljuju razredniku, dežurnom nastavniku, pedagogu ili direktoru Škole.
* Učenicima nije dozvoljeno otvarati i zatvarati prozore, dirati nastavna sredstva, zavjese, ormare.
* Učenicima je zabranjeno za vrijeme malog odmora izlaziti iz Škole.
* Učenici ne smiju ulaziti u zbornicu.
* Učenicim je zabranjeno korištenje i zloupotrebljavanje mobitela u prostorijama Škole. Iznimno u slučaju i za potrebe nastave uz odobrenje nastavnika.
* Po završetku nastave učenici ne smiju na znak zvona izjuriti iz učionice, nego složiti stolice i izići bez gužve i buke.

 **DEŽURNI UČENICI**

* U svakoj smjeni u holu škole se nalazi dežurni učenik. Dežurni učenici u  školu dolaze prije nastave i dežuraju nakon završetka šestog časa.
* Dežurni učenik zadužen je za zaključavanje i otključavanje ulaznih vrata, te za prijem i upućivanje osoba koje ulaze u Školu.
* Po dolasku u Školu javljaju se dežurnom nastavniku i zajedno s njim  na znak zvona puštaju učenike u školsku zgradu.
* Dežurni učenik ne može napuštati mjesto dežure zbog kontrolnih zadaća ili nekih drugih zaduženja.
* Roditelje i druge osobe koje ulaze u Školu potrebno je pitati koga trebaju i odvesti ih do tražene osobe. Nepoznate osobe ne smiju se kretati po školi bez pratnje dežurnog učenika.
* Izbor dežurnih učenika obavlja razrednik, a raspored i organizaciju vrši pedagog škole ili pomoćnik direktora.
* Učenici se moraju pridržavati rasporeda dežurstva. Ako dežurni učenik nije taj dan došao u školu, dežura sljedeći po redu, a odsutni će dežurati kasnije.

 **NASTAVNICI**

* Nastavnici su dužni doći u Školu 15 minuta prije početka nastave. Na početku nastave uzimaju sredstva za rad i ostala pomagala za čas.
* Na kraju nastave isto vraćaju na svoje mjesto.
* Nastavnik vodi računa da učenike nikad ne ostavlja same u učionici.
* Svaki nastavnik, u svakom trenutku i na svakom mjestu dužan je svakog učenika nadzirati, upozoravati, savjetovati, podučiti o načinu ponašanja, ako je to potrebno.
* Nastavnici snose troškove materijalne štete ako je nastala njihovom neodgovornošću i nepažnjom, posebno ako ostave učenike same u učionici.
* Ako se učenik nakon zvona pojavi u učionici ili počne ometati nastavu, nastavnik je dužan to evidentirati, te nakon časa porazgovarati s učenikom, a po potrebi i s razrednikom.
* Zabranjeno je izbaciti učenika iz učionice za vrijeme časa. Potrebno je odmah nakon časa porazgovarati s učenikom zbog neprimjerenog ponašanja, upoznati razrednika, roditelja, pedagoga ili direktora škole o nastalom problemu.
* Nastavnici su dužni uredno voditi evidenciju u e dnevniku, pridržavati se uputstava pedagoga i direktora škole.

**DEŽURNI NASTAVNICI**

* Doći u školu 30 minuta prije nastave,
* Upoznati dežurne učenike s načinom dežuranja i pomoći im da to čine što uspješnije i  odgovornije.
* Nadgledati ulazak, kretanje, boravak i ponašanje učenika u školi, naročito za

 vrijeme velikog odmora, te pri ulasku i izlasku iz škole.

* Pratiti tačnost zvonjenja, dolazak i odlazak nastavnika na nastavni čas.
* Preuzima odgovornost za red i rad za cijelo vrijeme dežurstva i za disciplinu svih u školi, te vođenje službene evidencije u knjizi dežurstva nastavnika.
* Vrši nadzor, a po potrebi i upozorava nastavnika na  radne obaveze.
* Preuzimanje obaveza u slučaju odsutnosti nastavnika, te organizovanje

        zamjene odsutnih nastavnika,

* Redovan i tačan odlazak nastavnika iz zbornice u kabinete bitan je uslov rada i

 uspješnog  ostvarenja zadatka nastavnog časa, a ujedno i mogućnost

 obavezivanja učenika na tačnost u radu.

**RODITELJI**

* Stranke-roditelji koji ulaze u Školu dužni su se javiti dežurnom učeniku ili dežurnom nastvaniku i u njegovoj pratnji otići do osobe koju traže.
* Strankama- roditeljima je zabranjen ulaz u učionice za vrijeme nastave.
* Roditelji dolaze na razgovor u Školu u terminu informacija, a iznimno mogu dobiti informacije u dogovorenom terminu ili iznimno na odmoru.
* Roditelji koji čekaju djecu, čekaju ih isključivo pred Školom, a ne u školskim prostorijama.
* Ostali radnici Škole dužni su se primjereno ponašati za vrijeme boravka u Školi.
* Zabranjeno je prepirati se, svađati, ogovarati i vrijeđati druge u prostorijama Škole, a posebno u prisustvu učenika
* Svako je odgovoran za svoje ponašanje kojim doprinosi općem redu, radu, miru, uspjehu i ugledu Škole.
* Poštivanje kućnog reda obavezno je za sve učenike i radnike Škole.

**Bilalovac, 04.09.2023. godine**

 DIREKTOR

 Nermin Merhemić, prof.